


Μία από τις ξεχασμένες σελίδες της ελληνικής Αριστερός και 

1 

του ελληνικού αντιφασιστικού κινήματος αποτελεί η 
συμμετοχή των Ελλήνων σε ένα από τα σπουδαιότερα 
γεγονότα του 20ού αιώνα, τον Ισπανικό Εμφύλιο Πόλεμο 
(1936-1939), στο πλευρό των δημοκρατικών δυνάμεων. Υπό 
την επίδραση του μαζικού κύματος αλληλεγγύης που 
αναπτύχθηκε στη Λύση υπέρ του ισπανικού λαού και υπό την 
καθοδήγηση του ΚΚΕ και των «συγγενικών» οργανώσεων της 
ομογένειας, περισσότεροι από 300 Ελληνες εθελοντές από την 
Ελλάδα και το εξωτερικό μετέβησ αν στην Ισπανία, όπου και 
εντάχθηκαν στις Διεθνείς Ταξιαρχίες. Πολλοί εξ αυτών μάλιστα 
θυσίασαν τη ζωή τους στην κόλαση του εμφυλίου, πολεμώντας 
για μια άλλη Ισπανία και για την πολυθρύλητη έφοδο στον 
«σοσιαλιστικό» ουρανό. 

ΗΓ 

ο 1936 αποτελεί έτος οροσημο για τη σύγχρονη ισπα- 
-Α- νική, ευρωπαϊκή και κατά συνέπεια παγκόσμια ιστορία. 
Το πραξικόπημα που κηρύχθηκε στις 18 Ιουλίου από μια ομάδα 
στρατιωτικών του ισπανικού στρατού -με επικεφαλής αρχικά 
τον Χοσέ Σανχούρχο- κατά της εκλεγμένης κυβέρνησης του 
Λαϊκού Μετώπου επρόκειτο να βυθίσει την Ισπανία σε μια 
εφιαλτική πολεμική περίοδο, η επαύριον της οποίας ανέδειξε 
νικητή τις εθνικιστικές δυνάμεις και νέο απόλυτο ηγεμόνα της 
χώρας τον στρατηγό Φρανθίσκο Φράνκο. 

Ωστόσο, η εμφύλια σύγκρουση που αιματοκύλισε την 16η- 
ρική για περίπου μία τριετία (1936-1939) δεν ήταν απλώς μια 
ένοπλη αντιπαράθεση ανάμεσα σε μια δημοκρατική κυβέρνη- 
ση και σε μια μερίδα της ηγεσίας των ισπανικών όπλων. Επρό- 
κειτο ουσιαστικά για μια ανελέητη αναμέτρηση, στα χαρακώ- 

Πέντε από τα 
ηγετικά στελέχη των 
Ελλήνων εθελοντών 
στην Ισπανία 

Ισπανικό Εμφύλιο 
(1936-1939), εκδ. 

ματα της οποίας έλαβαν 
μέρος όλες οι πολιτικές 
και κοινωνικές δυνάμεις 
της χώρας. Μια αναμέ- 
τρηση βέβαια που οι βα- 
θιές της ρίζες εντοπίζο- 
νταν στον Μεσαίωνα και 
έφθαναν μέχρι τη σύγ- 
χρονη εποχή, κατά την 
οποία η χαοτική κοινωνι- 
κοοικονομική ανισότητα 
ανάμεσα στα λαϊκά στρώ- 
ματα και στην άρχουσα 
τάξη (βασιλείς, κλήρος, 
γαιοκτήμονες) του ισπα- 
νικού κράτους, σε συν- 
δυασμό με τις απαρχαιωμένες οικονομικές δομές, παρήγε συνεχείς εσω- 
τερικές συγκρούσεις. 

Στο πλευρό των κεντρώων και αριστερών παρατάξεων που απάρτιζαν 
το κυβερνών Λαϊκό Μέτωπο συμπαρατάχθηκε το ισχυρότερο αναρχικό κί- 
νημα στην ιστορία, που ξεπερνούσε τους 1.000.000 οπαδούς, τα πατριωτι- 
κά κόμματα της Γαλικίας, της Καταλονίας και της Βασκονίας, ορισμένα 
τμήματα της αστικής τάξης και λοιποί αντιφασίστες. Από την άλλη πλευ- 
ρά, συντάχθηκαν όλες οι συντηρητικές οργανώσεις και δυνάμεις (εθνικι- 
στές, μοναρχικοί, καθολικοί, μεγαλοαστικά στρώματα) που κυριαρχούσαν 
παραδοσιακά στον ισπανικό κοινωνικοπολιτικό στίβο και οι οποίες έβλε- 
παν το Λαϊκό Μέτωπο ως εν ενεργεία απειλή για τη χρόνια υπεροχή τους 
σε οικονομικό και πολιτικό επίπεδο. Αξίζει βέβαια να σημειωθεί ότι οι δια- 
χωρισμοί πολλές φορές δεν ήταν πάντα τόσο σαφείς. 

Η ένταση και η σημασία αυτής της σφοδρής ιδεολογικής, πολιτικής 
και στρατιωτικής σύγκρουσης προσέλκυσε άμεσα την προσοχή και σε διε- 
θνές επίπεδο. Ενώ όμως το φασιστικό καθεστώς της Ιταλίας, η χιτλερική 
Γερμανία και η γειτονική Πορτογαλία στήριξαν άμεσα με έμψυχο δυναμι- 
κό και στρατιωτικό υλικό τους Εθνικιστές, οι δυτικές δυνάμεις (Βρετανία, 
Γαλλία) προώθησαν το Σύμφωνο Μη Επέμβασης (Αύγουστος 1936) στο 
ισπανικό ζήτημα, για λόγους στρατηγικούς (αποφυγής μια σύγκρουσης 
«δι’ αντιπροσώπων» ή ακόμη και κανονικού πολέμου με τον Χίτλερ) και 
πολιτικούς (βρετανικός αντικομμουνισμός και ανάσχεση των λαϊκών προ- 
οδευτικών κινημάτων, φόβος για εμφύλιο στη Γαλλία). Το εν λόγω σύμ- 
φωνο ήταν μια καθαρά υποκριτική πράξη, καθώς υπογράφηκε ακόμη και 
από την Ιταλία και τη Γερμανία που δεν το τήρησαν ποτέ. Το ίδιο συνέβη 
και με τη Σοβιετική Ενωση, η οποία τελικά ενίσχυσε τους Δημοκρατικούς, 
αν και με καιροσκοπικά κριτήρια. Η σταλινική ηγεσία δεν μπορούσε να 
μείνει αμέτοχη στον αγώνα του ισπανικού λαού για ευνόητους λόγους, 
ωστόσο δεν σκόπευε επ’ ουδενί στην ανιδιοτελή και πλήρη ενίσχυση της 
Ισπανικής Δημοκρατίας, καθώς εκείνη την περίοδο η σοβιετική εξωτερι- 
κή πολιτική επεδίωκε πρωτίστως τη συμμαχία με τη Βρετανία και τη Γαλ- 

λία απέναντι στον αναδυόμενο άξονα Βερολίνου-Ρώμης. Μια δυναμική και 
συνεχής στήριξη στους Δημοκρατικούς θα ενίσχυε προφανώς τα αντι- 
κομμουνιστικά αισθήματα της ισχυρής γαλλικής Δεξιάς και κυρίως της φι- 
λελεύθερης βρετανικής κυβέρνησης, που ήδη φοβόταν μια πιθανή μπολ- 
σεβικοποίηση της Ισπανίας. Εξ ου και η αισθητά μικρότερη σε αναλογία 
βοήθεια της Σοβιετικής Ενωσης προς τους Δημοκρατικούς σε σχέση με 
τις αναθεωρητικές δυνάμεις της Ιταλίας και της Γερμανίας καθ’ όλη σχε- 
δόν τη διάρκεια του πολέμου. 

Στην Ελλάδα, η έκρηξη του Ισπανικού Εμφυλίου γέννησε ένα χαρα- 
κτηριστικό πολιτικο-διπλωματικό παράδοξο. Και αυτό διότι, ενώ το νέο δι- 
κτατορικό καθεστώς της 4ης Αυγούστου ήταν απόλυτα συγγενές ιδεολο- 
γικά με τους Εθνικιστές, η εξωτερική πολιτική επί Μεταξά ήταν επίσης 
απόλυτα συνδεδεμένη με εκείνη της Βρετανίας, λόγω και των απειλητι- 
κών αναθεωρητικών διαθέσεων των γειτονικών δυνάμεων του μετέπειτα 
Αξονα (Ιταλία, Βουλγαρία). Συνεπώς κρίθηκε σκόπιμο να ακολουθηθεί το 
δόγμα του γαλλοβρετανικού κατευνασμού. Επρόκειτο ουσιαστικά για μια 
προσπάθεια εξισορρόπησης της ιδεολογικής ταυτότητας και της ωφέλι- 
μης εξωτερικής πολιτικής. Ωστόσο, το ελληνικό κεφάλαιο διείδε γρήγορα 
τις μεγάλες ευκαιρίες οικονομικής εκμετάλλευσης που γέννησε το εμπάρ- 
γκο των Δυτικών δυνάμεων στη δημοκρατική Ισπανία μετά το Σύμφωνο μη 
Επέμβασης. Καθώς η Ιταλία και η Γερμανία στήριξαν αφειδώς τους Εθνικι- 
στές, η ζωτική ανάγκη των δυνάμεων του Λαϊκού Μετώπου για πολεμικό 
υλικό αποδείχθηκε πρόσφορο μέσο πλουτισμού για την Ελληνική Εταιρεία 
Πυριτιδοποιείου-Καλυκοποιείου του Πρόδρομου Μποδοσάκη και τους 
Ελληνες εφοπλιστές - παράγοντες οι οποίοι διαδραμάτισαν σημαντικό ρό- 
λο στο λαθρεμπόριο που αναπτύχθηκε στα νερά της Μεσογείου, εφοδιά- 
ζοντας κυρίως τους Δημοκρατικούς αλλά και τους Εθνικιστές, αν και όχι 
πάντα με αξιόλογης ποιότητας προϊόντα. 

Βέβαια, η ελληνική ανάμειξη στον Ισπανικό Εμφύλιο δεν θα περιοριζό- 
ταν στις δοσοληψίες του ελληνικού κεφαλαίου με τις εμπλεκόμενες δυ- 
νάμεις. Την περίοδο που οι «μεγάλοι» της ηπείρου εμπλέκονταν σε έναν 

σκληρό διπλωματικό ανταγωνισμό, ένα πανευρωπαϊκό κύμα αλληλεγγύης 
στη δημοκρατική Ισπανία διογκωνόταν ημέρα την ημέρα. Μάλιστα, το κά- 
λεσμα της Γ’ Κομμουνιστικής Διεθνούς (Κομιντέρν) για τη δημιουργία των 
σωμάτων εθελοντών που θα μετέβαιναν στην Ισπανία ώστε να ενισχύσουν 
τον αγώνα των Δημοκρατικών κατά των Εθνικιστών, θα συναντούσε την 
ενεργή συμμετοχή της ελληνικής Αριστερός, η οποία είχε βρεθεί στην πα- 
ρανομία μετά την άνοδο του Μεταξά. 



Η ΣΥΓΚΡΟΤΗΣΗ ΤΩΝ ΔΙΕΘΝΩΝ ΤΑΞΙΑΡΧΙΩΝ 

Η ακριβής καταγωγή της ιδέας για τη συγκρότηση των Διεθνών Τα- 
ξιαρχιών αγνοείται ακόμη και σήμερα. Πατέρες της θεωρούνται συχνά ο 
Μωρίς Τορέζ, αρχηγός του Γαλλικού Κομμουνιστικού Κόμματος, ο Σοβιετι- 
κός διπλωμάτης Μαρσέλ Ρόζενμπεργκ ή ακόμη και ο Γκεόργκι Δημητρόφ, 
ο επικεφαλής της Κομιντέρν. Η πρόταση βρήκε θετική ανταπόκριση από 
τον Στάλιν κατά τη διάρκεια συμβουλίου στα γραφεία της ΝΚνϋ (της τότε 
μυστικής αστυνομίας της ΕΣΣΔ) στη Μόσχα, τον Σεπτέμβριο του 1936, γε- 
γονός απαραίτητο για την πραγματοποίηση περαιτέρω ενεργειών. 

Σε κάθε περίπτωση, η πρωτοβουλία αυτή εδραζόταν πάνω στην ήδη 
υπάρχουσα λαϊκή βούληση για στήριξη του αντιφασιστικού αγώνα της 
Ισπανικής Δημοκρατίας. Η ταξική και ιδεολογική πόλωση που συντελείτο 
στην Ιβηρική ενέτεινε τη βαθιά ανησυχία που επίσκιαζε τις αριστερές ορ- 
γανώσεις και τα κόμματα της Ευρώπης. Το πραξικόπημα των στρατιωτικών 
φαινόταν ως το τρίτο μεγάλο, επεκτατικό κτύπημα του φασισμού στη Γη- 
ραιό Ηπειρο, μετά την άνοδο του Μουσολίνι στην Ιταλία και την ηγεμονία 
των ναζί στη Γερμανία, συν το γεγονός ότι τόσο ο πρώτος όσο και ο Χίτλερ 
έσπευσαν εξαρχής να ενισχύσουν ενεργά τις δυνάμεις των Εθνικιστών. 
Αξίζει να σημειωθεί ότι πριν καν κινηθούν οι διαδικασίες από πλευράς Κο- 
μιντέρν για τη δημιουργία των Διεθνών Ταξιαρχιών, ήδη είχαν ενταχθεί 
στο δημοκρατικό στρατόπεδο ομάδες εθελοντών που είχαν φθάσει στην 
Ισπανία με αφορμή την Εργατική Ολυμπιάδα της Βαρκελώνης. 

Αμέσως μετά τη συνάντηση στη Μόσχα και την αποστολή αντιπροσω- 
πείας στην Ισπανία, η Κομιντέρν άρχισε να οργανώνει ένα πανευρωπαϊκό 
δίκτυο στρατολόγησης εθελοντών βασιζόμενο κυρίως (αλλά όχι απόλυτα) 
στα κομμουνιστικά κόμματα. Αν και υπάρχουν διάφορες εκτιμήσεις, ο συ- 



νολικός αριθμός των εθελοντών που 
έλαβαν μέρος στην τριετή αιματηρή 
σύγκρουση θεωρείται πια με σχετική 
βεβαιότητα ότι ανερχόταν στις 32.000- 
35.000, εκ των οποίων η πλειονότητα 
(άγνωστο πόσοι) προερχόταν από 
τους κόλπους των κομμουνιστικών 
κομμάτων. Οπως ήταν αναμενόμενο, οι 
εθελοντές πρόσκειντο ιδεολογικά 
στον χώρο της Αριστερός (κομμουνι- 
στές, σοσιαλιστές, τροτσκιστές κλπ.), 
αν και σίγουρα συμμετείχαν επίσης 

αρκετοί απλοί δημοκράτες και ανέντακτοι αντιφασίστες. Ωστόσο, πλην 
των μελών των κομμουνιστικών κομμάτων, οι υπόλοιποι έπρεπε να περά- 
σουν από ειδική συνέντευξη της ΝΚνϋ, ώστε να αποφευχθούν εισροές κα- 
τασκόπων-δολιοφθορέων της άλλης πλευράς. 

Η κινητοποίηση ήταν ραγδαία και μέχρι τα μέσα Οκτωβρίου είχε ήδη 
συγκροτηθεί στο Αλμπαθέτε, το κέντρο εκπαίδευσης των εθελοντών στη 
νοτιοανατολική Ισπανία, η πρώτη Διεθνής Ταξιαρχία, η 11η, αποτελούμενη 
κυρίως από Γάλλους, Γερμανούς, Ιταλούς και Πολωνούς μαχητές. Ειδικό- 
τερα η Γαλλία κατείχε τη μερίδα του λέοντος όσον αφορά τη διεθνή συμ- 
μετοχή στον Ισπανικό Εμφύλιο, αφού υπολογίζεται ότι συνολικά τουλάχι- 
στον 9.000 Γάλλοι πέρασαν τα σύνορα για να ενισχύσουν τις δημοκρατικές 
δυνάμεις (γενικότερα, κατά τον Εμφύλιο, η Γαλλία και τα Πυρηναία ήταν η 
κυριότερη δίοδος για την είσοδο στην Ισπανία). Αυτό οφείλεται τόσο στη 
γεωγραφική εγγύτητα όσο και στην τότε πολιτική κυριαρχία του γαλλικού 
Λαϊκού Μετώπου. Εξάλλου, αν και η γαλλική κυβέρνηση είχε ταχθεί υπέρ 
της μη επέμβασης, σίγουρα δεν αισθανόταν άνετα με την πιθανή γειτνία- 
ση με τρίτο ισχυρό φασιστικό κράτος. 

Για τις υπόλοιπες χώρες οι αριθμοί ποικίλλουν. Υπολογίζεται ότι ακόμη 
3.000-5.000 μαχητές προέρχονταν από τη Γερμανία και την Αυστρία, περί- 
που 3.500 από την Ιταλία, ενώ τουλάχιστον 2.000 εθελοντές έσπευσαν 
στην Ισπανία από τη Βρετανία και ισάριθμοι από τις ΗΠΑ και τις βαλκανι- 
κές χώρες. Ειδικά από τη Γερμανία και την Αυστρία, πολλοί εξ αυτών ήταν 
πολιτικοί φυγάδες που ζούσαν στο εξωτερικό μετά την άνοδο των απολυ- 
ταρχικών κυβερνήσεών τους. Το ίδιο ίσχυε και για το βαλκανικό τάγμα που 


Εθελοντές 
των Διεθνών 
Ταξιαρχιών με 
υψωμένα τα 
τυφέκια κατά 
τη διάρκεια της 
παραμονής τους 
στους στρατώνες 
«Καρλ Μαρξ» της 
Βαρκελώνης. 

συγκροτήθηκε τον Δεκέμβριο του 1936 -και πήρε το όνομά του από τον 
Βούλγαρο κομμουνιστή και γενικό γραμματέα της Κομιντέρν Γκεόργκι Δη- 
μητρόφ-, εντός του οποίου βρέθηκαν και οι πρώτοι Ελληνες μαχητές που 
έφθασαν στην Ισπανία. 



ΟΙ ΕΛΛΗΝΕΣ ΕΘΕΛΟΝΤΕΣ ΣΤΗΝ ΙΣΠΑΝΙΑ: 
ΠΡΟΕΛΕΥΣΗ ΚΑΙ ΧΑΡΑΚΤΗΡΙΣΤΙΚΑ 


Στρατιώτες και 
αξιωματικοί του 
καναδέζικου 
Τάγματος Μακένζι- 
Παττινό, από τις 
βασικές μονάδες 
της 15ης Διεθνούς 
Ταξιαρχίας όπου 
βρίσκονταν και οι 
Ελληνες μαχητές. 


Οι υπάρχουσες πληροφορίες σχετικά με τους Ελληνες αντιφασίστες 
στον Ισπανικό Εμφύλιο προέρχονται κατά κύριο λόγο από δύο έργα που 
εκδόθηκαν κατά τη δεκαετία του 1980. Πρόκειται αρχικά για το εξαντλη- 
μένο πλέον βιβλίο του Στέφανου Τσερμέγκα και του Λευτέρη Τσιρμιράκη 
«Νο ΡεδεΓεη: Ελληνες εθελοντές στην Ισπανία», το οποίο αποτελεί πολύ- 
τιμο βοήθημα καθώς ο Τσερμέγκας ήταν ο ίδιος βετεράνος των Διεθνών 
Ταξιαρχιών, και για τη μελέτη του Δημήτρη Παλαιολογόπουλου «Ελληνες 
αντιφασίστες εθελοντές στον Ισπανικό Εμφύλιο Πόλεμο 1936-1939», που 
εν πολλοίς βασίστηκε στο πρώτο, σε ορισμένες συνεντεύξεις που έδωσαν 
παλαιοί αγωνιστές κατά τη δεκαετία του 1970 σε έντυπα της ελληνικής 
Αριστερός («Αυγή», «Ριζοσπάστης»), αλλά και σε προσωπικές συναντήσεις 
του συγγραφέα με τους ίδιους. Στο τέλος της δεκαετίας του 1990 κυκλο- 
φόρησε επίσης το βιβλίο του Χρήστου Δ. Λάζου «Πεθαίνοντας στη Μαδρί- 
τη: Η συμμετοχή των Ελλήνων εθελοντών στον Ισπανικό Εμφύλιο Πόλε- 
μο», που αποτελεί μια χρήσιμη συγκεφαλαίωση των έως τότε πληροφο- 
ριών, ενώ περιλαμβάνει και άλλες συνεντεύξεις βετεράνων μαχητών. Τέ- 
λος, αξίζει να αναφερθεί και μια επίσης εξαντλημένη και εξαιρετικά δυ- 
σεύρετη έκδοση που κυκλοφόρησε τη δεκαετία του 1950 με τον τίτλο «Πο- 

τσορούμπη» του βετεράνου 
Ελληνοαμερικανού αγωνιστή 
Χριστόφορου Λαγανά. 

Αρχικά θα πρέπει να σημει- 
ωθεί ότι ο ακριβής αριθμός 
των Ελλήνων αντιφασιστών 
που πολέμησαν στην Ιβηρική 
παραμένει άγνωστος. Αυτό 
οφείλεται κυρίως στις δεδομέ- 
νες δυσκολίες της εποχής, 
αφού οι περισσότεροι από 
τους εθελοντές μετέβαιναν 
λαθραία στην Ισπανία και πολ- 
λές φορές χρησιμοποιώντας 
διαφορετικά ονόματα και στοι- 
χεία. Οι εκτιμήσεις αγωνιστών και μη κυμαίνονται από 300 έως 500 εθελο- 
ντές από την Ελλάδα και το εξωτερικό - και κατά μεγάλη πιθανότητα η 
εκτίμηση αυτή είναι αληθής. Στη συντριπτική τους πλειονότητα επρόκει- 
το για μέλη ή οπαδούς του ΚΚΕ και των άλλων συγγενών ιδεολογικά ορ- 
γανώσεων της ομογένειας, και πολύ λιγότερο άλλων τάσεων των ριζοσπα- 
στικών κινημάτων (π.χ. τροτσκιστές, αναρχικοί). Υπήρχαν τέλος και αρκε- 
τοί απλοί δημοκράτες και αντιφασίστες που θεώρησαν χρέος τους να τα- 
ξιδέψουν στη Νοτιοδυτική Ευρώπη και να ενισχύσουν τον αγώνα του Λαϊ- 
κού Μετώπου. Σχετικά με το κοινωνικό υπόβαθρο, οι περισσότεροι ήταν 
εργάτες διαφόρων ειδικοτήτων (ξυλουργοί, μεταλλωρύχοι, οικοδόμοι, κα- 
πνεργάτες κ.ά.), αλλά κυρίως ναυτεργάτες, όπως θα εξηγηθεί στη συνέ- 
χεια. Υπήρχαν επίσης διανοούμενοι και αρκετοί φοιτητές, ιδίως από το 
εξωτερικό. Φυσικά όλοι αυτοί δεν έφθασαν στην Ισπανία με τον ίδιο τρό- 
πο, ούτε ακριβώς την ίδια περίοδο. 

Κατ’ αρχάς, για τους Ελληνες του εσωτερικού η μετάβαση στην Ισπα- 
νία ήταν εξαιρετικά δύσκολη, γεγονός που οφειλόταν στις αντικειμενικές 
δυσχέρειες που υπήρχαν μετά την εγκαθίδρυση του μεταξικού καθεστώ- 
τος και την κήρυξη του ΚΚΕ εκτός νόμου. Η πληροφορία παλαιού αγωνι- 
στή που αναφέρει ότι ευθύς με τη συγκρότηση των Διεθνών Ταξιαρχιών 
δηλώθηκαν στο ΚΚΕ 2.000 συμμετοχές, δεν είναι δυνατόν να εξακριβωθεί. 
Αντίθετα, μεγαλύτερη εγκυρότητα μπορεί να δοθεί σε μια άλλη πληροφο- 
ρία που αναφέρει ο Παλαιολογόπουλος, ότι η ειδική επιτροπή που είχε δη- 
μιουργήσει το ΚΚΕ μετά το κάλεσμα της Κομιντέρν κατόρθωσε να εξα- 
σφαλίσει την έξοδο από τη χώρα ενός -ανεξακρίβωτου- αριθμού Ελλήνων 
εθελοντών με προορισμό τη Μασσαλία, όπου υποτίθεται μετέβαιναν ως 
μετανάστες. Στη Μασσαλία έδρευε η Ναυτεργατική Ενωση Ελλάδας (ΝΕΕ), 
προσκείμενη στο ΚΚΕ -η οποία είχε μεταφερθεί εκεί μετά το πραξικόπη- 
μα της 4ης Αυγούστου-, λειτουργώντας τόσο ως συντονιστικό κέντρο που 
εξασφάλιζε τη μεταφορά ανθρώπινου δυναμικού και προπαγανδιστικού 
υλικού σε ολόκληρη την υφήλιο, όσο και ως σημαντικότατη πηγή στρατο- 
λόγησης. Πράγματι, η συνεισφορά της δεν εξαντλήθηκε μόνο στην πα- 
ρουσία δεκάδων Ελλήνων ναυτεργατών στο μέτωπο, αλλά επεκτάθηκε και 


Ομαδικός τάφος 
ανδρών της 
15ης Διεθνούς 
Ταξιαρχίας μετά τη 
μάχη του Χαράμα. 

Ο Κύπριος 
αγωνιστής και 
μετέπειτα 
πολιτικός Εζεκίας 
Παπαϊωάννου κατά 
την εποχή του 
Ισπανικού 
Εμφυλίου 
[X. Δ. Λάζος, 
Πεδαίνοντας στη 
Μαδρίτη: Ελληνες 
εθελοντές στον 
Ισπανικό Εμφύλιο 
πόλεμο (1936- 
1939), εκδ. Αίολος, 
Αδήνα 2001]. 


στη δράση της στα πλοία, όπου τα πληρώματα 
σε πολλές περιπτώσεις εμπόδισαν την αποστο- 
λή υλικού προς τους Εθνικιστές. Μάλιστα, ο 
πρόεδρος της ΝΕΕ εκείνη την περίοδο, Κα- 
μπούρογλου, εκτελέστηκε κατά τον Β’ Παγκό- 
σμιο Πόλεμο από τους Γερμανούς. 

Από τα ηγετικά μέλη του εξ Ελλάδος τμήμα- 
τος στην Ισπανία ήταν ο Νίκος Καραγιάννης, 
στέλεχος της ΝΕΕ και από τους πρώτους που 
πάτησαν το πόδι τους επί ισπανικού εδάφους, 
τα στελέχη του ΚΚΕ Δημήτρης Σακαρέλος και 
Νίκος Βαβούδης, που είχαν αποδράσει από τις 
διαβόητες φυλακές της Αίγινας το 1934, ο Πα- 
ντελής Παντελιάς, επίσης στέλεχος του ΚΚΕ 
και μέλος της Επιτροπής Πόλης της Αθήνας, 
αλλά και ο Αναγνώστης Δεληγιάννης, καπνερ- 
γάτης και γραμματέας της Καπνεργατικής Ομο- 
σπονδίας της Ελλάδας. 

Από την «αιρετική» ελληνική Αριστερά της 
εποχής χρήζει ιδιαίτερης μνείας η περίπτωση 
του Δημήτρη Γιωτόπουλου (με το προσωνύμιο Βίτε), ηγέτη του ελληνικού 
ρεύματος του τροτσκισμού και μέλους της Διεθνούς Γραμματείας της Διε- 
θνούς Αριστερής Αντιπολίτευσης. Παρότι μέχρι το 1936 είχε έλθει σε ρή- 
ξη με τον Τρότσκι, ο Γιωτόπουλος εντάχθηκε στις γραμμές του μαχητικού 
ισπανικού τροτσκιστικού κόμματος ΡΟϋΜ (Εργατικό Κόμμα για τη Μαρξι- 
στική Ενωση), πριν βρεθεί φυλακισμένος κατά την επίθεση που εξαπέλυ- 
σε αργότερα το Κομμουνιστικό Κόμμα Ισπανίας στις υπόλοιπες οργανώ- 
σεις και παρατάξεις προκειμένου να αναλάβει την ηγεμονία του αγώνα. 

Για τους Ελληνες του εξωτερικού η κατάσταση ήταν αρκετά διαφορε- 
τική - τουλάχιστον για τους περισσότερους. Οι περίπου 1 00 ομογενείς που 
ήλθαν από την Αμερική δεν αντιμετώπισαν μεγάλες δυσκολίες κατά τη με- 
τάβασή τους. Στη συντριπτική τους πλειονότητα προέρχονταν από τη 
θρυλική κομμουνιστική οργάνωση των Ελλήνων της Αμερικής «Σπάρτα- 
κος», και έφθασαν στην Ισπανία κατά το τέλος του 1936 αρχές του 1937. 
Δύο ακόμη οργανώσεις της ομογένειας στην Αμερική ανέπτυξαν σημαντι- 
κότητα δράση: η Ελληνική Εκπαιδευτική Εργατική Ομοσπονδία και η Πα- 
γκύπρια Αδελφότητα της Νέας Υόρκης. Ελληνες εθελοντές ήλθαν επίσης 
είτε μεμονωμένα είτε σε μικρές ομάδες από τη Σοβιετική Ενωση (κυρίως 
φυγάδες από την Ελλάδα, μέλη του ΚΚΕ), τη Μικρά Ασία, τη Βρετανία, τον 
Καναδά, την Αίγυπτο και το Βέλγιο. 

Ξεχωριστή κατηγορία αποτελούν οι Ελληνες της Κύπρου, περίπου 80 
τον αριθμό, οι οποίοι αποτέλεσαν δυναμικότατο συστατικό του ελληνικού 
στοιχείου στον αγώνα επί ισπανικού εδάφους. Στην πλειονότητά τους 
επρόκειτο για Ελληνοκύπριους του εξωτερικού που μετέβησαν στην Ισπα- 
νία κυρίως από τη Βρετανία και την Αμερική. Από τις πρωταγωνιστικές μορ- 
φές των Κυπρίων που πολέμησαν στην Ιβηρική ήταν ο Εζεκίας Παπαϊωάν- 
νου, κατοπινός γραμματέας του ΑΚΕΛ, ο οποίος ζούσε στη Βρετανία και εί- 

χε ενταχθεί στο Κομμουνιστικό Κόμμα Μεγάλης Βρετανίας, ο Κώστας Λα- 
πιθιώτης, μέλος της Κομμουνιστικής Νεολαίας Κύπρου και αργότερα επί- 
σης βασικό στέλεχος του ΑΚΕΛ, καθώς και ο Μιχάλης Οικονομίδης, Ελλη- 
νοκύπριος από τη Βρετανία που κατείχε σχεδόν σε όλη τη διάρκεια του 
αγώνα ηγετικά καθήκοντα στην οργάνωση των Διεθνών Ταξιαρχιών. 

Η ΔΡΑΣΗ ΤΩΝ ΕΛΛΗΝΩΝ ΕΘΕΛΟΝΤΩΝ 

Η πρώτη φουρνιά Ελλήνων εθελοντών προήλθε από τη Γαλλία. Στην 
Ισπανία έφθασε το φθινόπωρο του 1936 και αμέσως κατευθύνθηκε στο 
Αλμπαθέτε, το κέντρο των Διεθνών Ταξιαρχιών, με σκοπό την εκπαίδευση 
και την κατάταξή τους στις νεοσυσταθείσες μονάδες. Η οργάνωση των Διε- 
θνών Ταξιαρχιών ήταν εκ των πραγμάτων δύσκολο εγχείρημα για ευνόη- 
τους λόγους, καθώς στο Αλμπαθέτε συγκεντρώνονταν σταδιακά εκατο- 
ντάδες εθελοντές από πολλές διαφορετικές χώρες, εξ ου και γινόταν προ- 
σπάθεια από τους επικεφαλής ώστε το κάθε τάγμα να απαρτίζεται από μα- 
χητές όσο το δυνατόν «συγγενείς» γεωγραφικά, γλωσσικά ή πολιτισμικά. 

Η πρώτη Διεθνής Ταξιαρχία (11η) που συγκροτήθηκε στα μέσα Οκτω- 
βρίου περιελάμβανε και τους πρώτους Ελληνες εθελοντές, αρχηγός των 
οποίων ήταν ο Παναγιώτης Αϊβατζής, με το ψευδώνυμο Μάριος, μέλος της 
ΝΕΕ. Οι Ελληνες εντάχθηκαν στον βαλκανικό λόχο που δημιουργήθηκε 
εντός του μετέπειτα φημισμένου Τάγματος Ντομπρόσφκι, το οποίο είχε 
λάβει το όνομά του από τον διάσημο Πολωνό στρατηγό της Παρισινής 
Κομμούνας του 1871. Γενικότερα, στο Τάγμα Ντομπρόφκσι κυριαρχούσε το 
πολωνικό στοιχείο και ακολουθούσε το βαλκανικό. Αλλη μικρή ομάδα 
Ελλήνων εθελοντών βρέθηκε στη 12η Ταξιαρχία και στον αντίστοιχο βαλ- 
κανικό λόχο του Τάγματος Τόλμαν, ενώ στον αγγλικό λόχο εντάχθηκαν οι 
πρώτοι Κύπριοι που έφθασαν στην Ισπανία από τη Βρετανία, ανάμεσά 
τους οι Παπαϊωάννου και Οικονομίδης. 

Εως τη συγκρότηση του ξεχωριστού ελληνικού λόχου, η δράση των 
Ελλήνων εθελοντών είναι συνδεδεμένη με αυτή των δύο πρώτων Διεθνών 
Ταξιαρχιών. Συγκεκριμένα, η 11η Ταξιαρχία, με δύναμη περίπου 2.000 ατό- 
μων, μεταφέρθηκε στη Μαδρίτη στις αρχές του Νοεμβρίου του 1936, κα- 

θώς οι εθνικιστικές δυ- 
νάμεις του Φράνκο εί- 
χαν ολοκληρώσει την 
κατάληψη των νοτιοδυ- 
τικών επαρχιών και κα- 
τευθύνονταν ολοταχώς 
προς την πρωτεύουσα, 
ενώ σύντομα ακολούθη- 
σε και η 12η. Το Τάγμα 
Ντομπρόφκσι, στο οποίο 
τοποθετήθηκαν οι πε- 
ρισσότεροι Ελληνες, 
έλαβε μέρος στις σφο- 
δρές συγκρούσεις στον 
δρόμο που οδηγούσε 
στην πανεπιστημιούπολη, μαζί με το Τάγμα Κομμούνα του Παρισιού. Μάλι- 
στα, στη Μαδρίτη το ελληνικό στοιχείο μέτρησε τους πρώτους του νε- 
κρούς, αφού ο Μανώλης Μαύρος, με καταγωγή από την Κάλυμνο, ο Αντώ- 
νης Φλώρος, ο Γιάννης Σταύρου και ο Κώστας Καλπάκας από τη Γαλλία, και 
ένας νεαρός φοιτητής με καταγωγή από τη Χίο ονόματι Σπίνος έχασαν τη 
ζωή τους στις αιματηρές μάχες της ισπανικής πρωτεύουσας. 

Η αποφασιστική άμυνα των Δημοκρατικών στη Μαδρίτη αναχαίτισε την 
επέλαση των Εθνικιστών, με τον Φράνκο να σχεδιάζει κατόπιν την περικύ- 
κλωση της πόλης με σκοπό την ταχύτερη και όσο το δυνατόν αναίμακτη 
κατάληψή της. Παράλληλα, ενώ η σύγκρουση κλιμακωνόταν, εκατοντάδες 
εθελοντές συνέρρεαν στο Αλμπαθέτε, όπου σύντομα σχηματίστηκαν 
τρεις νέες Διεθνείς Ταξιαρχίες, η 13η, η 14η και η 15η. Στην τελευταία -και 
πιο συγκεκριμένα στο νεοσυσταθέν βαλκανικό Τάγμα Δημητρόφ- εντά- 
χθηκε το μεγαλύτερο ενεργό τμήμα των Ελλήνων εθελοντών την περίοδο 
εκείνη, περίπου 160 τον αριθμό από τους συνολικά 800 άνδρες του τάγ- 
ματος, κατά τον Βρετανό ιστορικό Χίου Τόμας. Αρχικά, η 15η Ταξιαρχία 
αποτελείτο ακόμη από το βρετανικό τάγμα (όπου βρίσκονταν οι περίπου 
70 Ελληνοκύπριοι), το αμερικανικό (όπου συγκαταλέγονταν οι Ελληνες 
της Αμερικής) και το γαλλοβελγικό τάγμα. 

Στο πλαίσιο αυτό τον Φεβρουάριο του 1937 διεξήχθη η δεύτερη σφο- 
δρή σύγκρουση του πολέμου, στην κοιλάδα του ποταμού Χαράμα, νοτιο- 
δυτικά της Μαδρίτης. Στη συγκεκριμένη σύγκρουση, που ουσιαστικά 
αποδείχθηκε μια αιματηρή ισοπαλία, οι Δημοκρατικοί κατόρθωσαν να 
αποφύγουν τη διάσπαση της άμυνάς τους, η οποία θα είχε ως συνέπεια τη 
στρατηγική περικύκλωση της πρωτεύουσας, ωστόσο πλήρωσαν την υπερ- 
προσπάθειά τους και την εσφαλμένη τακτική προσέγγιση της ηγεσίας με 
βαρύ φόρο αίματος. Περίπου 10.000 μαχητές βρήκαν τον θάνατο κατά το 
εικοσαήμερο της σύρραξης, από τους οποίους οι 2.500 ανήκαν στις Διε- 
θνείς Ταξιαρχίες. Ειδικότερα η δύναμη της 15ης Ταξιαρχίας μειώθηκε κα- 
τακόρυφα: από τους 600 άνδρες του βρετανικού τάγματος επιβίωσαν μό- 
λις οι 225, και από τους 800 του βαλκανικού οι 215, ενώ βαριές απώλειες 
είχαν και τα άλλα δύο τάγματα. Οπως ήταν λογικό, η ελληνική πλευρά μέ- 

τρησε αρκετές απώλειες, τόσο στο βαλκανικό τάγμα όσο και στο αγγλικό 
και στο αμερικανικό. 

Σύμφωνα με τον αγωνιστή Στέφανο Τσερμέγκα, οι Ελληνες εθελοντές 
πολέμησαν με χαρακτηριστική γενναιότητα στον Χαράμα. Ενδεικτική είναι 
η αποφασιστικότητα του βετεράνου των Βαλκανικών Πολέμων Παναγιώτη 
Κατσαρώνη, ο οποίος -αν και είχε περικυκλωθεί από Εθνικιστές που του 
ζητούσαν να παραδοθεί- κράτησε τη θέση του μέχρι το τέλος με αποτέ- 
λεσμα να βρει τον θάνατο από τα πυρά των αντιπάλων. 

«ΝΙΚΟΣ ΖΑΧΑΡΙΑΔΗΣ» ΚΑΙ «ΡΗΓΑΣ ΦΕΡΡΑΙΟΣ» 

Τον Φεβρουάριο του 1937, η Επιτροπή της Μη Επέμβασης απαγόρευσε 
τη συμμετοχή ξένων εθελοντών στην εμφύλια σύρραξη της Ισπανίας, σε 
μια περίοδο που ο πόλεμος κλιμακωνόταν, όπως επίσης και η εισροή εκα- 
τοντάδων αντιφασιστών επί ιβηρικού εδάφους. Στις αρχές του καλοκαιρι- 
ού του ίδιου έτους, οι Εθνικιστές είχαν ήδη αρχίσει να εδραιώνουν την 
κυριαρχία τους σε βορρά και νότο, ενώ οι εσωτερικές τριβές στο δημο- 
κρατικό στρατόπεδο εμφανίζονταν με όλο και μεγαλύτερη συχνότητα. 
Παρ’ όλα αυτά, η Μαδρίτη άντεχε ακόμη την πολιορκία των δυνάμεων του 
Φράνκο, ο οποίος μάλιστα απέκτησε την απόλυτη πρωτοκαθεδρία στην 
ηγεσία του αγώνα μετά τον αιφνίδιο θάνατο του στρατηγού Εμίλιο Μόλα 


Δύο Ελληνες 
μαχητές, ο 

(αριστερά) και ο 
Βαγγέλης 

[X. Δ. Λάζος, 
Πεδαίνοντας στη 
Μαδρίτη: Ελληνες 
εθελοντές στον 
Ισπανικό Εμφύλιο 
πόλεμο (1936- 
1939), εκδ. Αίολος, 
Αΰήνα 2001]. 


σε αεροπορικό δυστύχημα. 

Οπως προαναφέρθηκε, την ίδια πε- 
ρίοδο οι Ελληνες εθελοντές είχαν 
επανδρώσει στην πλειονότητά τους τις 
τάξεις της 15ης Διεθνούς Ταξιαρχίας 
και κυρίως το Τάγμα Δημητρόφ. Μετά 
τις μεγάλες απώλειες στον Χαράμα, ο 
Ούγγρος διοικητής της ταξιαρχίας Γιά- 
νος Γκάλιτς προχώρησε στην αναδιορ- 
γάνωσή της, καθώς και στην ενσωμάτω- 
ση Ισπανών εθελοντών ώστε να κατα- 
στεί εκ νέου αξιόμαχη. Τότε ελήφθη και 
η πρωτοβουλία εκ μέρους των Ελλήνων 
για τη συγκρότηση ενός αμιγώς ελληνι- 
κού λόχου εντός του Τάγματος Δημη- 
τρόφ. Κατά τον Παλαιολογόπουλο, 
εμπνευστής της ιδέας ήταν ο Νίκος Κα- 
ραγιάννης, βασικό μέλος της ΝΕΕ και 
ένας από τους πρώτους Ελληνες εθε- 
λοντές που είχαν φθάσει στην Ισπανία. 
Φαίνεται ότι ο Καραγιάννης ήλθε σε συ- 
νεννόηση με τον Δημήτρη Σακαρέλο, 
πείθοντάς τον ότι ήταν χρησιμότερο 
όλοι οι Ελληνες να ενωθούν σε έναν λό- 
χο. Αν και η πρόταση του Σακαρέλου 
βρήκε μάλλον αντίθετο τον Γάλλο αρ- 

χηγό του Επιτελείου των Διεθνών Ταξιαρχιών, Βιτάλ Γκεϋμάν, λόγω ανα- 
μενόμενων δυσκολιών στην εύρεση όλων των Ελλήνων που ήταν δια- 
σκορπισμένοι στην 15η Ταξιαρχία και σε άλλα σώματα, περί τον Ιούνιο του 
1937 έγινε εφικτό να συγκροτηθεί ο λόχος. Δεν είναι γνωστό αν η μετέ- 
πειτα σύγκρουση του Καραγιάννη με ανωτέρους του στην ηγεσία των 
Διεθνών Ταξιαρχιών οφειλόταν στη θέληση του ίδιου για δημιουργία ξε- 
χωριστής ελληνικής μονάδας. 

Σε κάθε περίπτωση, διοικητής του νεοσυσταθέντος ελληνικού λόχου 
ορίστηκε ο Παντελής Παντελιάς (ψευδώνυμο Γιάννης Μαργαρίτης ή 
Μπέλκος), υποδιοικητής ο Αναγνώστης Δεληγιάννης (ψευδώνυμο Γιάν- 
νης Σιγανός) και πολιτικός επίτροπος ο Κυριάκος Στεφόπουλος (ψευδώ- 
νυμο Δημήτρης Πέρρος) ή κατά άλλους ο Δημήτρης Σακαρέλος (ψευδώ- 
νυμο Γιάννης). Την ηγετική ομάδα των στελεχών πλαισίωναν ακόμη ο Νί- 
κος Πέτρου και ο Αλέξανδρος Νικολαΐδης, που ήταν αξιωματικοί του 
Ελληνικού Στρατού ενώ κατείχαν και οργανωτική θέση σε ισπανικές με- 
ραρχίες του Δημοκρατικού Στρατού, όπως και ο Κύπριος Ευάνθης Νικο- 
λαΐδης, ο οποίος είχε επίσης καθήκοντα αξιωματικού (ταγματάρχης) στις 
δημοκρατικές δυνάμεις. 

Αξίζει να σημειωθεί ότι καθ’ όλη τη διάρκεια της δράσης του, ο ελλη- 
νικός λόχος δεν φαίνεται να ξεπέρασε ποτέ σε αριθμό τους 125 άνδρες, 
καθώς οι περισσότεροι Ελληνες του αμερικανικού τάγματος όπως και οι 
Ελληνοκύπριοι του αγγλικού τάγματος παρέμειναν στις δικές τους μονά- 
δες λόγω καλύτερης συνεννόησης με τους αγγλόφωνους συντρόφους 
τους παρά με τους σλαβόφωνους του Δημητρόφ. Στους πρώτους μήνες 
ύπαρξής του, ο ελληνικός λόχος έφερε την ονομασία «Νίκος Ζαχαριάδης» 
προς τιμήν του γ.γ. του ΚΚΕ, ωστόσο, όταν αργότερα μεταφέρθηκε στο συ- 

ντριπτικά αγγλόφωνο Τάγ- 
μα Αβραάμ Λίνκολν, μετο- 
νομάστηκε σε «Ρήγας Φε- 
ραίος», αφού η ονοματο- 
δοσία εκεί βασιζόταν στα 
ονόματα εθνικών ηρώων. 

Η πρώτη μεγάλη μάχη 
του ελληνικού λόχου ήταν 
στο Μπρουνέτε, τον Ιού- 
λιο του 1937, όταν οι Δη- 
μοκρατικοί αποπειράθη- 
καν να σπάσουν τον κλοιό 



της Μαδρίτης. Στο Μπρου- 
νέτε οι δημοκρατικές δυ- 
νάμεις κατόρθωσαν αρχι- 
κά να αιφνιδιάσουν τους Εθνικιστές και να κερδίσουν έδαφος, όμως η 
σφοδρή αντεπίθεση των τελευταίων και το σαμποτάζ του στρατηγού Κα- 
σάδο είχαν ως αποτέλεσμα την αιματηρή υποχώρηση των πρώτων, οι οποί- 
οι υπέστησαν εκ νέου βαριές απώλειες. Η 15η Ταξιαρχία βρέθηκε ξανά 
στον κυκλώνα της μάχης, με όλα της τα τάγματα να συμμετέχουν ως δυ- 
νάμεις κρούσης. Πέραν ορισμένων ηρωικών παραδειγμάτων με πρωταγω- 
νιστές Ελληνες αγωνιστές που κατέγραψαν οι μαρτυρίες συντρόφων 
τους, δεν έχουν διασωθεί λεπτομέρειες σχετικά με την ακριβή δράση του 
ελληνικού λόχου στο Μπρουνέτε. Το μόνο σίγουρο είναι ότι υπέστη βαριές 
απώλειες, όπως σχεδόν το σύνολο των δημοκρατικών δυνάμεων. 

Αν και έχει διατυπωθεί η άποψη ότι ο ελληνικός λόχος διαλύθηκε με- 
τά τις παρολίγο συντριπτικές απώλειες στη μάχη του Μπρουνέτε, κάτι τέ- 
τοιο δεν αληθεύει. Η 15η Ταξιαρχία και ο «Ρήγας Φερραίος» έλαβαν μέ- 
ρος και στη μάχη του Μπελτσίτε, έναν μήνα αργότερα, στο πλαίσιο της 
προσπάθειας της δημοκρατικής ηγεσίας να εμποδιστεί η προέλαση των 
Εθνικιστών προς βορρά. Αν και η πόλη εντέλει καταλήφθηκε από τις δη- 
μοκρατικές δυνάμεις, η επιχείρηση κρίνεται αποτυχημένη σε στρατηγικό 
επίπεδο, αφού ούτε η προέλαση των Εθνικιστών ανακόπηκε ούτε η Σα- 
ραγόσα -η μεγαλύτερη πόλη της Αραγονίας- καταλήφθηκε, με αποτέλε- 
σμα να χαθεί η ευκαιρία επανάκτησης του ελέγχου στην περιοχή. Εν προ- 
κειμένω, η μάχη ήταν άγρια και ανελέητη, όπως σχεδόν όλες οι συγκρού- 
σεις του Εμφυλίου. Στο Μπελτσίτε οι Δημοκρατικοί είχαν πάλι μεγάλες 
απώλειες. Συγκεκριμένα ο ελληνικός λόχος υπέστη πραγματική πανωλε- 
θρία. Αυτό συνέβη σε μία από τις αντεπιθέσεις των Εθνικιστών και αφού 
η βουλγαρική ηγεσία του Τάγματος Δημητρόφ είχε σχεδιάσει προηγουμέ- 
νως -σύμφωνα με τον Παλαιολογόπουλο, ο οποίος επικαλείται μαρτυρία 
Ελληνα μαχητή- μια ολέθρια διάταξη μάχης. Σε κάθε περίπτωση, οι πο- 
λεμιστές του ελληνικού λόχου βρέθηκαν σε εξαιρετικά δύσκολη κατά- 
σταση, καθώς ουσιαστικά καθηλώθηκαν σε ένα ύψωμα χωρίς αξιόλογες 
αμυντικές θέσεις. Σε εκείνη τη φάση της σύρραξης, ο διοικητής του λό- 
χου Παντελής Παντελιάς βρήκε ηρωικό θάνατο όταν αντικατέστησε έναν 
τραυματισμένο πολυβολητή. Κατόπιν, στο σημείο έσπευσε ο πολιτικός 


Δυνάμεις 

επίτροπος Κυριάκος Στεφόπουλος, ο οποίος συνέχισε να βάλλει κατά των 
επιτιθέμενων Εθνικιστών με το πολυβόλο, πριν τον κυκλώσουν οι άνδρες 
του Φράνκο και τον αποτελειώσουν με τις ξιφολόγχες τους. Μετά τον θά- 
νατο των δύο αξιωματικών, ο Αναγνώστης Δεληγιάννης ανέλαβε διοικη- 
τής του ελληνικού λόχου και μαζί με τους άνδρες που απέμειναν συνέχι- 
σε τον αγώνα μέχρι και τις 7 Σεπτεμβρίου, οπότε η πόλη καταλήφθηκε 
από τους Δημοκρατικούς. 

Στο Μπελτσίτε ουσιαστικά έκλεισε το πρώτο κεφάλαιο της δράσης του 
ελληνικού λόχου στον Ισπανικό Εμφύλιο, καθώς μέσα στους επόμενους 
μήνες συντελέστηκε η αναδιοργάνωση της 15ης Ταξιαρχίας αλλά και της 
ελληνικής δύναμης. Ουσιαστικά η 15η παρέμεινε αμιγώς αγγλόφωνη όσον 
αφορά το κομμάτι των ξένων εθελοντών, διατηρώντας στις τάξεις της το 
βρετανικό και το αμερικάνικο τάγμα, ενώ η νεοσυσταθείσα 129η Διεθνής 
Ταξιαρχία απαρτίστηκε κυρίως από μονάδες χωρών της Κεντρικής Ευρώ- 
πης, δηλαδή τα σλαβοκρατούμενα Τάγματα Τζάκοβιτς, Μάζαρικ και φυσι- 
κά το Τάγμα Δημητρόφ. Αντίθετα με ό,τι ίσως αναμενόταν, ο ελληνικός λό- 
χος δεν διατηρήθηκε στο Τάγμα Δημητρόφ, αλλά παρέμεινε στη 15η, με- 
τονομάστηκε σε «Ρήγας Φεραίος» και εντάχθηκε στο αμερικανικό Τάγμα 
Λίνκολν, που μαζί με το Βρετανικό Τάγμα και το καναδικό «Μακένζι-Παπι- 
νό» αποτελούσαν τις βασικές μονάδες της ταξιαρχίας. 

Παρότι δεν υπάρχουν αναλυτικές πληροφορίες για τη συγκεκριμένη 
καμπή στην πορεία του ελληνικού λόχου στην Ισπανία, μπορεί να υποτεθεί 
ότι η εξασθένιση της ελλαδίτικης δύναμής του στο Μπρουνέτε και στο 
Μπελτσίτε έδωσαν τον πρώτο λόγο στους Ελληνες της Αμερικής αναφορι- 
κά με την αναδιοργάνωσή του. Την ηγετική τριανδρία της ελληνικής δύνα- 
μης αποτέλεσαν κατόπιν εκλογής οι Τσανάκας, Ταραζανάκης και Παπακώ- 
στας, τρεις ομογενείς της Αμερικής. Η ακριβής δύναμη του ελληνικού λό- 
χου την περίοδο εκείνη είναι επίσης δύσκολο να εκτιμηθεί, αν και δεν πρέ- 
πει να ξεπερνούσε τους 70 άνδρες. Σύντομα όμως εντάχθηκαν σε αυτόν 
και νέοι Ελληνες εθελοντές που έφθαναν κατά καιρούς στην Ισπανία, αλλά 
και μεμονωμένοι Ελληνες που βρίσκονταν σε άλλους λόχους και τάγματα. 

Στα τέλη του 1937 και στις αρχές του 1938, η 15η Διεθνής Ταξιαρχία 
μεταφέρθηκε ανατολικότερα, στην περιοχή της Τερουέλ, όπου διεξήχθη- 
σαν μερικές από τις πιο ανηλεείς συγκρούσεις του πολέμου με περισσό- 
τερες από 140.000 απώλειες και για τους δύο αντιπάλους. Η κατοχή της 
Τερουέλ και της ευρύτερης περιοχής ήταν σπουδαίας στρατηγικής σημα- 
σίας, καθώς προσέφερε τον έλεγχο του κεντρικού άξονα που ένωνε τη 
Σαραγόσα με τη Βαλένθια, εξ ου και η αποφασιστικότητα των δύο πλευ- 
ρών άγγιξε τα όρια της αντοχής τους. Αν και αρχικά οι Δημοκρατικοί πέ- 
τυχαν να καταλάβουν την πόλη, οι Εθνικιστές ήταν αυτοί που είχαν τον 
τελευταίο λόγο τον Φεβρουάριο του 1938, ύστερα από δύο μήνες ακατά- 
παυστης αιματοχυσίας. Σε κάθε περίπτωση, οι άνδρες των Διεθνών Τα- 
ξιαρχιών πολέμησαν ξανά με μεγάλη γενναιότητα. Μάλιστα, σώζεται η 
πληροφορία ότι ο Πόντιος οδηγός άρματος μάχης Μηνάς Θωμάίδης, ο 
οποίος ανδραγάθησε στη μάχη, ήταν ένας από τους πρώτους μαχητές 
των Δημοκρατικών που εισέβαλαν στην πόλη, γεγονός που οδήγησε στον 
προβιβασμό του σε υπολοχαγό. 

Οι δυσαναπλήρωτες απώλειες, η συνεχής καταπόνηση και η σφοδρή 
αντεπίθεση των Εθνικιστών στο μέτωπο της Αραγονίας οδήγησαν σύντο- 
μα τον Δημοκρατικό Στρατό σε υποχώρηση. Η 15η Ταξιαρχία ήταν στις δυ- 
νάμεις που κάλυπταν την υποχώρηση των Δημοκρατικών, ευρισκόμενη συ- 
χνά σε δυσχερέστατη θέση λόγω της προέλασης των Εθνικιστών. Παρ’ όλα 
αυτά, κατόρθωσε να καθυστερήσει την επέλαση των φρανκικών δυνάμε- 
ων, παρέχοντας την ευκαιρία να εξασφαλιστεί πολύτιμος χρόνος και πο- 
λεμικό υλικό, αν και όχι δίχως βαρύ φόρο αίματος. Αρκετοί Ελληνες (40 
τους αριθμεί ο Παλαιολογόπουλος) έπεσαν στις μάχες που δόθηκαν κατά 
την υποχώρηση. Ξεχωρίζει μάλιστα η περίπτωση δύο Ελλήνων εθελοντών, 
του Σπύρου Παντελίδη και του Παναγιώτη Ανθηρού, που πιάστηκαν αιχμά- 
λωτοι από αντίπαλους στρατιώτες και εκτελέστηκαν επιτόπου καθώς αρ- 
νήθηκαν να φωνάξουν «Ζήτω ο στρατηγός Φράνκο!». 

Σχεδόν κάθε ημέρα οι άνδρες της 15ης έδιναν φονικές μάχες με τις 
επελαύνουσες δυνάμεις του Ισπανού στρατηγού, που προσπαθούσαν να 
παγιδεύσουν την οπισθοφυλακή των Δημοκρατικών. Στην Καντέσα, μάλι- 
στα, αιχμαλωτίστηκαν 150 Βρετανοί και Αμερικανοί μαχητές, ενώ λίγο αρ- 
γότερα το αμερικανικό τάγμα έπαθε νέα πανωλεθρία μετά τα συνεχή σφυ- 
ροκοπή ματα των Εθνικιστών. Στις μάχες αυτές σκοτώθηκαν και οι Ταραζα- 
νάκης και Παπακώστας. Η αυξανόμενη πίεση των φρανκικών δυνάμεων 
ενέτεινε τη δραματικότητα της υποχώρησης, καθώς πολλοί τραυματίες 
που δεν είχαν προλάβει να επιβιβαστούν στα νοσοκομειακά αυτοκίνητα γί- 
νονταν εύκολα θύματα στα χέρια των αντιπάλων τους. Ενας εξ αυτών πα- 
ρολίγο να είναι και ο Ελληνας ναυτεργάτης Γιάννης Καραγιάννης, ο οποί- 

της Ευρώπης, 
ήταν γεμάτη 
συναισθήματα 
συγκίνησης, 
περηφάνιας αλλά 
και απογοήτευσης. 

Συνέντευξη του 
Φρανθίσκο Φράνκο 
στην εφημερίδα 
«Καθημερινή» (5 
Μαΐου 1939). Ο 
ελληνικός αστικός 
Τύπος κράτησε σε 
γενικές γραμμές 
φιλική στάση προς 
την πλευρά των 
Εθνικιστών, παρά 
κάποιες μικρές 
αναδιπλώσεις 
λόγω της 
αντιφατικής 
στάσης της 
μεταξικής 
εξωτερικής 
πολιτικής 
[X. Δ. Λάζος, 
Πεθαίνοντας στη 
Μαδρίτη: Ελληνες 
εθελοντές στον 
Ισπανικό Εμφύλιο 
πόλεμο (1936- 
1939), εκδ. Αίολος, 
Αθήνα 2001]. 


ος κατόρθωσε -όντας τραυματισμένος- με κινηματογραφικό τρόπο να 
διασχίσει τον ποταμό Εβρο φθάνοντας στο δημοκρατικό στρατόπεδο. 

Εως τα μέσα Απριλίου του 1938, ο ηγέτης των Εθνικιστών είχε πραγ- 
ματοποιήσει με επιτυχία την κλιμακούμενη αντεπίθεση που χώρισε την 
Ισπανία στα δύο, υποτάσσοντας αρχικά τις βόρειες περιοχές και εν συνε- 
χεία απομονώνοντας ουσιαστικά τη Μαδρίτη και το δημοκρατικό κεντροα- 
νατολικό κομμάτι της χώρας από την Καταλονία. Η έκβαση του πολέμου 
ήταν σχεδόν απίθανο να μεταβληθεί με τους ισχύοντες συσχετισμούς. 

Η ΑΠΟΧΩΡΗΣΗ 

Η ακροτελεύτια σελίδα των Διεθνών Ταξιαρχιών, και ειδικότερα της 
15ης Ταξιαρχίας, επί ισπανικού εδάφους, ήταν η μεγαλύτερη χρονικά σύ- 
γκρουση του πολέμου. Η μάχη του Εβρου, που διεξήχθη από τον Ιούλιο 
του 1938 έως τον Νοέμβριο του ίδιου έτους, και η οποία ακόμη διχάζει 
τους μελετητές σχετικά με το αν επρόκειτο για μια πύρρειο νίκη ή μια 
ανούσια ισοπαλία, αποτέλεσε σε κάθε περίπτωση το στρατιωτικό κύκνειο 
άσμα της Ισπανικής Δημοκρατίας πριν την παράδοση της Βαρκελώνης. Η 
15η Ταξιαρχία βρέθηκε και αυτή στη φωτιά του μετώπου, όπως και τα υπο- 
λείμματα του ελληνικού λόχου, αν και δεν υπάρχουν αναλυτικές πληρο- 
φορίες για τα πεπραγμένα των Ελλήνων εθελοντών στον Εβρο. 

Ως γνωστόν, τον Οκτώβριο του 





1£ΩΑΝ1ΚυΜ£Α£8ΔΙΑΣ 


ιηΛ Ο ΣΤΡΑΤΗΓΟΣ ΦΡΑΝΚΟ ΟΜΙΛΕΙ 

ΙΡΟΣΤΟΝ ΑΠΕΣΤΑΛΜΕΝ ΟΝΤΗΣ "ΚΑΘΗ ΜΕΡΙΝΗΣ"». ΣΠ.ΜΕΛΑ 
Η ΣΗΜΕΡΙΝΗ ΙΣΠΑ ΝΙΑ- Η ΕΙΡΗΝΗ .· Ο ΠΟΛΕΜΟΣ 

ζΓΐΤοΤ** ^ ** «τ; 

ΟΥΔΕΝ ΕΘΝΟΣ ΔΥΝΑΤΑΙ ΝΑ ΠΛΗΡΩΣΗ ΑΥΤΟΝ ΤΟΝ ΠΟΛΕΜΟ! 


;ΑΙ ΕΠΟΜΕΝΟΣ ΟΥΔΕΝ ΕΘ ΝΟΣ ΔΥΝΑΤΑΙ Ν* ΑΝΑΛΕΧ ΘΗ ΤΗΝ ΕΥΘΥΝΗΝ ΤΟ 1 


1938 η κυβέρνηση της παραπαίου- 
σας Ισπανικής Δημοκρατίας του 
Χουάν Νεγκρίν αποδέχθηκε τις 
προσταγές της Επιτροπής της Μη 
Επέμβασης περί απόσυρσης των 
Διεθνών Ταξιαρχιών από το ισπανι- 
κό έδαφος. Η Δημοκρατική ηγεσία 
αποσκοπούσε κατ’ αυτόν τον τρόπο 
στην άρση του εμπάργκο όπλων εκ 
μέρους των Δυτικών δυνάμεων αλ- 
λά και στην απόσυρση των ίδιων 
των συμμάχων του Φράνκο, κάτι βέ- 
βαια που δεν έμελλε να έχει καμιά 
ουσιαστική επίδραση στην κατάλη- 
ξη του πολέμου. 

Χιλιάδες μαχητές παρέδωσαν 
τα όπλα και ακολούθησαν τον δρό- 
μο της επιστροφής στις πατρίδες 
τους μέσα σε αποθέωση από τον 
ισπανικό λαό. Ωστόσο, η επιστροφή 
πολλών εξ αυτών αποδείχθηκε 
πραγματική δοκιμασία λόγω των συ- 
ντηρητικών κυβερνήσεων που 
υπήρχαν στις χώρες τους, χωρίς φυ- 
σικά να γίνεται λόγος για τους Γερ- 

μανούς και τους Ιταλούς. Ακόμη και η Σοβιετι- 
κή Ενωση δεν μπορεί να εξαιρεθεί από αυτόν 
τον κατάλογο, αφού κατά τη διάρκεια των στα- 
λινικών εκκαθαρίσεων, που συνέπεσαν χρονι- 
κά με τον Ισπανικό Εμφύλιο, σταθεροποιήθηκε 
η θέση της αντεπαναστατικής γραφειοκρατίας 
στην ΕΣΣΔ η οποία κατέπνιγε ό,τι μπορούσε να 
θυμίζει επανάσταση, ιδίως με διεθνιστικά χα- 
ρακτηριστικά. Εξάλλου, πολλά μέλη των Διε- 
θνών Ταξιαρχιών ήταν μάρτυρες των πρακτι- 
κών του ΚΚ Ισπανίας και της ΝΚνϋ, όπως η εξο- 
λόθρευση πάση θυσία, ακόμη και σε βάρος της 
πολεμικής προσπάθειας, των Ισπανών αναρχι- 
κών και (τροτσκιστών) του ΡΟϋΜ. Μάλιστα, με- 
τά το Σύμφωνο Ρίμπεντροπ-Μολότοφ πολλά 
έπρεπε να εξηγηθούν, και όσοι πολέμησαν τον 
φασισμό στην Ισπανία έπρεπε να σιωπήσουν. 

Στελέχη, πολιτικά και στρατιωτικά, που επίση- 
μα εστάλησαν από τον Στάλιν για να στηρίξουν 
την επίσημη γραμμή επίσης εξοντώθηκαν για 
όλους τους παραπάνω λόγους. 

Αναφορικά με τους Ελληνες του Ισπανικού 
Εμφυλίου, εξακολουθεί να υπάρχει αρκετό 
σκοτάδι σχετικά με τη μετέπειτα πορεία τους. 

Αναμφίβολα, όσοι επέστρεψαν στην Ελλάδα 
βρέθηκαν εν δυνάμει στο στόχαστρο του με- 
ταξικού καθεστώτος. Χαρακτηριστικό είναι το 
παράδειγμα του Αναγνώστη Δεληγιάννη, που 
φυλακίστηκε στον Πειραιά και αργότερα εστά- 
λη εξορία στον Αϊ-Στράτη και κατόπιν στις φυ- 
λακές Παύλου Μελά στη Θεσσαλονίκη. Εκεί 
εκτελέστηκε το 1943 από τους Γερμανούς. 

Ακόμη και ο δημοσιογράφος του «Ριζοσπάστη» 

Κώστας Βιδάλης, που εργάστηκε ως πολεμι- 
κός ανταποκριτής στην Ισπανία, συνελήφθη 
και εξορίστηκε στα Κύθηρα από το καθεστώς 
της 4ης Αυγούστου. 

Παρόμοια μοίρα γνώρισαν και άλλοι αγωνιστές που κατέφυγαν αρχικά 
στη Σοβιετική Ενωση, πριν φθάσουν στην Ελλάδα κατά τον Εμφύλιο του 
1946-49. Ο Νίκος Βαβούδης επέστρεψε στη χώρα με τη σοβιετική αποστο- 
λή το 1944 και παρέμεινε κατά την περίοδο του Εμφυλίου, αλλά αυτοκτό- 
νησε το 1951 για να μην πέσει στα χέρια της Ασφάλειας. Αντίθετα, σκοτει- 
νή παραμένει η τύχη ενός εκ των ηγετών των Ελλήνων εθελοντών στην 
Ισπανία, του Δημήτρη Σακαρέλου. Είναι σίγουρο ότι ο ίδιος κατόρθωσε να 
γυρίσει στη Σοβιετική Ενωση μετά την Ισπανία, όμως έκτοτε τα ίχνη του 
χάθηκαν εντελώς. Καμία από τις φήμες που έχουν αναφερθεί κατά και- 
ρούς δεν αποδείχθηκαν ακόμη (θάνατος σε αεροπορικό δυστύχημα, θύμα 


Αφίσα των Διεθνών Ταξιαρχιών που 
αναφέρει: «Οι Διεθνείς, ενωμένοι με τους 
Ισπανούς, πολεμουν τον εισβολέα». 

Η γυναικεία παρουσία είναι η «ωραία 
Χουανίτα», το σύμβολο της Β’ Ισπανικής 
Δημοκρατίας, η οποία, έχοντας ως φόντο 
τη σημαία των Δημοκρατικών, αγκαλιάζει 
δύο στρατιώτες, έναν Ισπανό και έναν 
μαχητή των Διεθνών Ταξιαρχιών με το 
χαρακτηριστικό τρίκορφο κόκκινο 
αστέρι. Στο κέντρο τη αφίσας διακρίνεται 
η σφιγμένη γροθιά και το πεντάκτινο 
αστέρι, τυπικά σύμβολα 
σοσιαλιστικών/κομμουνιστικών κομμάτων, 
με την επιγραφή «Διεθνείς εθελοντές 
της ελευθερίας». 



1)ΝΙ005 Ε5ΡΑΝ01Ε5,ΐυ0ΗΑΜ05 ΟΟΗΤΒΑ^ ΙΝΥΑ50Π 

Ο Αναγνώστης 
Δεληγιάννης 
κλεισμένος σε 
στρατόπεδο 
συγκέντρωσης 
στη Γ αλλία μετά την 
αποχώρηση των 
Διεθνών Ταξιαρχιών 
από το ισπανικό 
έδαφος [Δ. 
Παλαιολο γόπουλος, 
Ελληνες 
αντιφασίστες 
εθελοντές στον 
Ισπανικό Εμφύλιο 
(1936-1939), εκδ. 
Παρασκήνιο, 

Α&ήνα 2010]. 


των σταλινικών εκκαθαρίσεων, δολοφονία έπειτα από διαταγή της ηγεσίας 
του ΚΚΕ κατά την επιστροφή του στην Ελλάδα), και η περίπτωσή του παρα- 
μένει ανεξιχνίαστη. 

Αντίστοιχα ζοφερή όμως ήταν και η μοίρα των Ελλήνων της Αμερικής. Αν 
και δεν έχουν καταγραφεί αναλυτικές πληροφορίες σχετικά, σίγουρα πολλοί 
εξ αυτών γνώρισαν τις δραματικές συνέπειες του μακαρθισμού και της κομ- 
μουνιστικής εκκαθάρισης που λάμβανε χώρα στις ΗΠΑ από τα τέλη της δε- 
καετίας του 1940 με αφορμή τον Ψυχρό Πολέμο. Χαρακτηριστική εδώ είναι 
η περίπτωση του Στέφανου Τσερμέγκα, ο οποίος 6ίωσε φυλακίσεις και διώ- 
ξεις πριν απελαθεί από τις αμερικανικές Αρχές το 1953, καταφεύγοντας 
στην Πολωνία όπου και μάλλον έζησε μέχρι το τέλος της ζωής του. 

Πιο ομαλή πολιτικά φαίνεται ότι ήταν η επιστροφή των Ελληνοκυπρίων 
εθελοντών, και ιδιαίτερα όσων προέρχονταν από τη Βρετανία. Μάλιστα, οι 
πρωτεργάτες της ελληνοκυπριακής ομάδας στην Ισπανία, Εζεκίας Παπαϊω- 
άννου και Κώστας Λαπιθιώτης, επέστρεψαν αρχικά στη Βρετανία και αργό- 
τερα στην Κύπρο, όπου αποτέλεσαν ηγετικά στελέχη του ΑΚΕΛ, με τον πρώ- 
το να κατέχει τη θέση του γενικού γραμματέα του κόμματος επί 40 χρόνια. 
Πρέπει τέλος να αναφερθεί ότι υπήρξαν και οι Ελληνες που παρέμειναν στο 
εξωτερικό και έλαβαν μέρος στη μάχη κατά του φασισμού στον Β’ Παγκό- 
σμιο Πόλεμο. Ο Παναγιώτης Αϊβατζής συμμετείχε στη γαλλική αντίσταση, 
ενώ άλλοι, όπως ο Νίκος Καραγιάννης, μετέβησαν στη Μέση Ανατολή για να 
ενωθούν με τις εκεί εαμικές οργανώσεις του Ελληνικού Στρατού. Οι περισ- 
σότεροι εξ αυτών κατέληξαν αργότερα πρόσφυγες σε κομμουνιστικά κράτη 
της Ανατολικής Ευρώπης. 

ΕΠΙΛΟΓΟΣ 

Η περίπτωση των Ελλήνων εθελοντών στις Διεθνείς Ταξιαρχίες εξακο- 
λουθεί να αποτελεί ένα άγνωστο εν πολλοίς κεφάλαιο της ελληνικής Αρι- 



στερός και γενικότερα του ελληνικού αντιφασιστικού 
κινήματος, γεγονός που αποδεικνύεται και από την 
πενιχρή βιβλιογραφία που πλαισιώνει το εν λόγω ζήτη- 
μα. Αν και είναι δυνατό, με τα έως σήμερα γνωστά δε- 
δομένα, να σχηματιστεί μια επισκόπηση της προέλευ- 
σης και της δράσης τους επί ισπανικού εδάφους, πολ- 
λές άλλες σελίδες αυτού του κεφαλαίου παραμένουν 
στο σκοτάδι, όπως η σημαντική συμμετοχή αξιωματι- 
κών του Ελληνικού Στρατού στον ισπανικό Δημοκρα- 
τικό Στρατό, η μαχητική συνεισφορά λιγοστών αλλά 
γενναίων ομάδων και ανθρώπων που δεν ήταν προ- 
σκείμενοι στο ΚΚΕ (τροτσκιστές και αναρχικοί), αλλά 
και η παρουσία Ελληνίδων εθελοντριών στην Ιβηρική. 

Οι αιτίες αυτής της αποσιώπησης δεν μπορούν να 
αποδοθούν μόνο στην κατοπινή πολιτική ήττα της ελ- 
ληνικής Αριστερός και στην κυριαρχία των συντηρητι- 
κών δυνάμεων στην ελληνική πολιτική σκηνή. Αντίθε- 
τα, όπως προαναφέρθηκε, η κατοπινή απροκάλυπτη 

εχθρότητα του ΚΚΕ προς τους βετερά- 
νους μαχητές του Ισπανικού Εμφυλίου 
-που εκπορευόταν από την αντίστοιχη 
του σταλινικού καθεστώτος- ίσως πρέ- 
πει να αποτελεί την αρχή του νήματος 
μιας τέτοιας έρευνας. 

Πέραν τούτων, ακόμη και στις σχετι- 
κές εορταστικές εκδηλώσεις που έχουν 
λάβει χώρα επί ισπανικού εδάφους ή 
εκτός, το ελληνικό στοιχείο δεν έτυχε 
ποτέ ιδιαίτερης μνείας. Παρ’ όλα αυτά, 



το 1997, στο πλαίσιο της συγκέντρωσης για τα 60 χρόνια από την ίδρυση των 
Διεθνών Ταξιαρχιών, όταν και το ισπανικό κράτος αποφάσισε να ανακηρύξει 
ως επίτιμους Ισπανούς πολίτες τούς εν ζωή θρυλικούς μπριγαδιστές, μια ελ- 
ληνική δημοσιογραφική αποστολή εντόπισε και τρεις Ελληνες. Αυτοί ήταν ο 
Νικ Πάπας, βετεράνος του Τάγματος Λίνκολν, και τα δύο ηγετικά στελέχη 
της ελληνοκυπριακής ομάδας, ο Κώστας Λαπιθιώτης και ο Μιχάλης Οικονο- 
μίδης, οι οποίοι δήλωσαν πιστοί στις αρχές και στα ιδανικά που τους είχαν 
ωθήσει πριν από έξι δεκαετίες στην Ιβηρική. 

Η αναγνώριση της προσφοράς των μαχητών που έδωσαν τη ζωή τους 
στον αγώνα για «την έφοδο στον ουρανό», την οποία οραματίζονταν λαοί 
και οργανώσεις του σοσιαλισμού, εξακολουθεί να τυγχάνει πενιχρής έως 
ανύπαρκτης ανταπόκρισης από θεσμικούς, και μη, φορείς του τόπου, σε 
αντίθεση ακόμη και με την κυρίαρχη άποψη στα δυτικά φιλελεύθερα κράτη 
(Βρετανία, Γαλλία), όπου, έστω και συμβολικά, οι Διεθνείς Ταξιαρχίες ανα- 
γνωρίζονται ως ένα λαμπρό δείγμα αλληλεγγύης και αυτοθυσίας. Το γεγο- 
νός αυτό αποδεικνύει περίτρανα τη βαρύτητα της ρήσης ότι «ο αγώνας ενά- 
ντια στον φασισμό είναι αγώνας ενάντια στη λήθη». ■ 

ΒΙΒΛΙΟΓΡΑΦΙΑ 


Ο Κύπριος μαχητής 
και κομμουνιστής 
Κώστας Λαπιθιώτης, 
από τις 

πρωταγωνιστικές 
μορφές των 
εθελοντών από τη 
Μεγαλόνησο. 
Πέθανε πλήρης 
ημερών, δηλώνοντας 
ως το τέλος ότι η 
συμμετοχή του στον 
Ισπανικό Εμφύλιο 
ήταν καθήκον του, 
καθώς «ο φασισμός 
έπρεπε να 
συντρίβει» [X. Δ. 
Λάζος, Πεθαίνοντας 
στη Μαδρίτη: 
Ελληνες εθελοντές 
στον Ισπανικό 
Εμφύλιο πόλεμο 
(1936-1939), εκδ. 
Αίολος, Αθήνα 2001]. 

